Það er kannski illa gert að koma með þessa samlíkingu , þó ég hafi fest hana á mynd í morgun . Því annar bátanna er alls ekki lengur í eigu Vísis , auk þess sem hann telst heldur ekki til ÞH báta þó það standi á honum . Sá hefur verið seldur til Rússlands og einhvern tímann hlýtur hann því að skipta um númer og lit . Landhelgisgæslan hefur síðustu tvö ár staðið í viðamikilli endurskipulagningu . Haustið 2008 var hafist handa við niðurskurð í kjölfar gengisbreytinga , hækkunar eldsneytisverðs og síðar minni fjárveitinga . Niðurskurðurinn hefur bitnað verulega á þjónustu Gæslunnar , t.d. hefur þyrlunum verið fækkað úr fjórum í tvær . Vegna þrenginga hefur Landhelgisgæslan aukið starfsemi sína erlendis og nú er svo komið að rúmlega helmingur starfseminnar fer fram í útlöndum . Varðskipið Týr er nú eina varðskip Landhelgisgæslunnar í lögsögu Íslands . Von er á nýju varðskipi næsta sumar og mun það væntanlega taka við af þeim eldri . Svo getur farið að nýja skipið verði leigt út til annarra verkefna en við Ísland . Hilmar Bragason á Hornafirði sendi mér þessar þrjár myndir af skipum sem þangað komu . Ekki fylgdu með upplýsingar um hvenær þau komu , né heldur nöfn skipanna , þannig að við verðum bara að athuga hvort einhver þekkir þau , Eitt þeirra hef ég þó nafnið á . Eins og fram kemur undir myndunum er komið nafnið á skipinu á neðstu myndinni . Meðan þessi bátur var til hélt ég alltaf mjög upp á hann og þótti með fallegustu bátum landsins . Sjálfsagt var það m.a. vegna þess að hann var smíðaður nánast á túninu fyrir framan heimili mitt og var lengi í smíðum . Báturinn sem fyrst hét Gróa KE 51 var fallegur eikarbátur sem oftast fékk að halda fernisseraða litnum og var síðasti báturinn sem Dráttarbraut Keflavíkur smíðaði og eins og hinir var hann eftir teikningu Egils Þorfinnssonar . Sögu bátsins hef ég sagt hér á síðunni , en hann bar nöfnin , Gróa KE 51 , Kristín Björg KE 51 , Byr ÍS 77 , Harpa II GK 101 , Faxavík GK 727 og Berghildur SK 137 . Endalok bátsins urðu þau að hann rak upp á Hofsósi 3. febrúar 1991 og var síðan dæmdur óviðgerðarhæfur 24. júní það ár . Myndasería sú sem hér fylgir var tekin þegar hann var settur á bíl sem átti að flytja hann til Akureyrar til viðgerðar . Ekkert varð þó úr þeim flutningi , því sökum hæðar , þurfti að fjarlægja möstrin , stýrishúsið o.fl. , þannig að hann var fluttur með strandferðaskipi frá Hofsósi til Akureyrar , en það var svona rétt áður en strandflutningar með skipum voru lagðir af . Eftir að báturinn kom til Akureyrar , kom hinsvegar í ljós að skemmdirnar voru það miklar og kostnaðarsamar að það þótti ekki svara kostnaði að gera við hann og því var vélin , stýrishúsið , öll tæki o.fl. seld úr bátnum , en hann sjálfur settur að lokum á brennu . Síðasti eigandi bátsins , Þorgrímur Ómar Tavsen tók þessar myndir og hef ég fengið þær til birtingar hjá honum . Fyrirtækið Grímsnes ehf. , í Grindavík hefur selt kvikmyndafyrirtækinu sem er að fara að framleiða kvikmyndina um Helliseyjarslysið við Vestmannaeyjar bátinn Reyni GK 355 . Jafnframt hefur Grímnes ehf. , keypt allt hlutaféð í Fiskivon ehf. , á Patreksfirði sem á Þorstein BA 1 og er það fyrirtæki nú einnig skráð útgerðaraðili að Sægrími GK 525 , sem fram að þessu hefur verið í eigu Grímsness ehf .